b'\n_START_ARTICLE_\nStra\xc5\xbea (akademski klub)\n_START_PARAGRAPH_\nStra\xc5\xbea je bil katoli\xc5\xa1ki akademski klub \xc5\xa1tudentov ljubljanske univerze med obema svetovnima vojnama. Nastal je iz skupine \xc5\xa1tudentov z radikalno katoli\xc5\xa1ko usmeritvijo, ki so pod idejnim vodstvom dr. Lamberta Ehrlicha in ob glasilu Stra\xc5\xbea v viharju (od tod njihovo ime: stra\xc5\xbearji) najprej delovali v \xc5\xa1tudentski KA (t. i. Mihaelova skupina, delujo\xc4\x8da od 1933), cerkvenem dru\xc5\xa1tvu Stra\xc5\xbea in od 1937 v akademskem klubu Stra\xc5\xbea; do ustanovitve le-tega so se vklju\xc4\x8devali v druga katoli\xc5\xa1ka \xc5\xa1tudentska dru\xc5\xa1tva na univerzi._NEWLINE_Stra\xc5\xbearji so si prizadevali vzgajati zavedne in dejavne katoli\xc5\xa1ke \xc5\xa1tudente, da bodo v zasebnem in javnem \xc5\xbeivljenju uveljavljali katoli\xc5\xa1ka na\xc4\x8dela. Zaslombo so imeli v cerkveni hierarhiji in politi\xc4\x8dnem vodstvu SLS. Bili so med prvimi, ki so na poziv Antona Koro\xc5\xa1ca marca 1936, da je treba idejo postaviti proti ideji, usmerili dejavnost predvsem v boj proti marksizmu, zlasti bolj\xc5\xa1evizmu; pri kr\xc5\xa1\xc4\x8danski obnovi slovenske univerze in dru\xc5\xbebe so nastopali ne le proti idejnim nasprotnikom zunaj katoli\xc5\xa1kega tabora, marve\xc4\x8d tudi proti posameznim skupinam znotraj tega (kri\xc5\xbearji, kr\xc5\xa1\xc4\x8danski socialisti). Spomladi 1936 so s Tom\xc4\x8devimi mladci prevzeli vodstvo v Akademski zvezi in jo hoteli spremeniti v udarno, moderno organizacijsko centralo katoli\xc5\xa1kih akademskih dru\xc5\xa1tev. Toda kmalu se je pokazalo nasprotje med Tom\xc4\x8devimi mladci in Ehrlichovimi stra\xc5\xbearji, zlasti ob vpra\xc5\xa1anju doslednega stanovskega organiziranja katoli\xc5\xa1kih \xc5\xa1tudentov na univerzi. Ko so stra\xc5\xbearji izgubili boj za prvenstvo v KA na univerzi, so z njenimi novimi pravili postali le t. i. pomo\xc5\xbena organizacija KA. Spori z mladci so se poglobili tudi zaradi o\xc4\x8ditkov, da so stra\xc5\xbearji pri ustanavljanju svojega kluba oslabili druge katoli\xc5\xa1ke organizacije na univerzi, s tem pa nehote okrepili privr\xc5\xbeence ljudskofrontnega povezovanja. Pri politi\xc4\x8dni dejavnosti so bili navezani na Antona Koro\xc5\xa1ca, ki jih je tudi gmotno podpiral. S pomo\xc4\x8djo prvakov slovenskega dela JRZ so spomladi 1939 formalno obnovili srednje\xc5\xa1olsko Slovensko dija\xc5\xa1ko zvezo, z glasilom Stra\xc5\xbeni ognji (1940\xe2\x80\x9341) pa zbirali in usmerjali mladino v boj proti komunizmu. Stra\xc5\xbearji kot radikalna desnica so se ve\xc4\x8dinoma \xc5\xbee kmalu po za\xc4\x8detku okupacije usmerili proti OF in NOB. Na strani protirevolucije je bilo njihovo vodstvo med prvimi odlo\xc4\x8dnimi zagovorniki kolaboracije z italijanskim okupatorjem; ve\xc4\x8dina \xc4\x8dlanstva mu je z dejavnostjo sledila.'